

KLASA: 402-04/24-01/1

URBROJ: 519-05-1/1-24-1

**PROGRAM PODRŠKE POBOLJŠANJU MATERIJALNIH UVJETA U**

**DJEČJIM VRTIĆIMA U 2024. GODINI**

Zagreb, siječanj 2024. godine

SADRŽAJ

1. UVOD 3

DOSADAŠNJI PROGRAMI PODRŠKE POBOLJŠANJU MATERIJALNIH UVJETA U DJEČJIM VRTIĆIMA 5

2. CILJ PROGRAMA 6

3. FINANCIRANJE 6

4. METODOLOGIJA 6

5. PODNOŠENJE PRIJAVE 7

5.2. Prihvatljivi objekti 7

5.3. Prihvatljive aktivnost 7

5.4. Provedbeno razdoblje 7

5.5. Broj prijava po prijavitelju 7

5.6. Iznos sufinanciranja Središnjeg državnog ureda 7

6. POSTUPCI DO DODJELE SREDSTAVA 8

6.1. Zaprimanje, administrativna provjera i provjera prihvatljivosti 8

6.2. Ocjena kvalitete 8

6.3. Prijedlog za odabir 8

7. UGOVARANJE, OBVEZE KORISNIKA I ZAŠTITNI MEHANIZMI 9

8. PROVEDBA PROGRAMA 9

8.1. Prihvatljivi troškovi 9

8.2. Nabava 9

8.3. Nadzor i kontrola 10

8.4. Završno izvješće 10

9. PROMIDŽBA, EDUKACIJA, KOMUNIKACIJA I VIDLJIVOST 10

10. DONOŠENJE PROGRAMA 10

# UVOD

Rani i predškolski odgoj i obrazovanje temelj je cjeloživotnog učenja. Njegova je uloga stvaranje uvjeta za potpun i skladan razvoj djetetove osobnosti. Stoga dostupnost ranog i predškolskog odgoja i obrazovanja svakom djetetu, mora biti temeljni cilj koji proizlazi iz prava djece na brigu i jednak razvoj, ali i iz znanstvenih dokaza, da se sustavan, siguran i cjelovit razvoj djece postiže ranim uključivanjem u predškolske ustanove.

Dostupnost ranog i predškolskog odgoja svakom djetetu pretpostavlja smanjivanje regionalnih razlika u kvaliteti i cijeni predškolskog odgoja, dovoljan broj odgojitelja, dogradnju postojećih te izgradnju novih vrtića kako bi se svakom djetetu u Hrvatskoj osigurao kvalitetan odgoj i obrazovanje od najranije dobi, a obiteljima pomoglo u odgoju i obrazovanju njihove djece u sve zahtjevnijemu životnom okružju.

Izazovi s kojima se Republika Hrvatska i nadalje susreće u sustavu ranog i predškolskog odgoja i obrazovanja, prema *Analizi pristupačnosti, kvalitete, kapaciteta i financiranja sustava ranog i predškolskog odgoja i obrazovanja,[[1]](#footnote-2)* su sljedeći:

1. Trenutna **obuhvaćenost djece** programima ranog i predškolskog odgoja i obrazovanja u Republici Hrvatskoj izuzetno je niska i daleko ispod Barcelonskih ciljeva;
2. Sustav karakteriziraju izrazite i rastuće **regionalne nejednakosti** glede obuhvaćenosti djece programima ranog i predškolskog odgoja i obrazovanja odnosno prostorne dostupnosti istih, pri čemu lokalne sredine kontinuirano pokazuju daleko manje mogućnosti razvoja te unaprjeđenja postojećih kapaciteta;
3. Trenutni sustav je **nepriuštiv velikom broju roditelja**, ponovno uz izrazite regionalne razlike odnosno slabiju priuštivost programa roditeljima u manje razvijenim sredinama;
4. Postojeći je sustav posebice nepristupačan djeci nezaposlenih roditelja te djeci iz obitelji nižeg socioekonomskog statusa, kako zbog premalog broja raspoloživih programa tako i zbog njihove nepriuštivosti.

Kao posljedica toga, prisutne su izražene regionalne razlike u pokrivenosti i dostupnosti dječjim vrtićima, u ekonomskoj cijeni, kvaliteti i prilagođenosti potrebama roditelja. Stoga je sustav predškolskog odgoja i obrazovanja prepušten isključivo mogućnostima lokalnih zajednica koji se razlikuje po ekonomskim mogućnostima lokalne zajednice i prioritetima u toj sredini i koji dovodi do velikih regionalnih neujednačenosti u financiranju. Izdaci za funkciju ranoga i predškolskog odgoja i obrazovanja u pravilu su viši u gradovima negoli u općinama, ponajprije zbog većeg broja djece obuhvaćene predškolskim programima, što zahtijeva i veća sredstva.

Kada se govori o postotku ulaganja lokalnog proračuna u predškolsku djelatnost potrebno je naglasiti da je u 2023. godini između 20-30% lokalnog proračuna samo za predškolsku djelatnost izdvajalo 15 gradova i 27 općina, a više od 30% lokalnog proračuna izdvaja 9 gradova i 15 općina, što dovoljno govori o fiskalnim teškoćama u kojima se jedinice nalaze kada u određenim slučajevima čak 30% proračuna odlazi samo u predškolsku djelatnost.[[2]](#footnote-3)

Financijsku neujednačenost prate izražene i postojane regionalne razlike u dostupnosti, pristupačnosti, priuštivosti i kvaliteti dječjih vrtića i programa u vrtićima.

Kada se govori o ranom i predškolskom odgoju i obrazovanju, obično se govori o četiri ključna aspekta sustava, a to su **dostupnost, pristupačnost, priuštivost i kvaliteta programa** ranog i predškolskog odgoja i obrazovanja. Budući da je nedostupnost predškolskog odgoja i obrazovanja u ruralnim i slabije razvijenim područjima jedan od razloga odlaska i iseljavanja mladih i cijelih obitelji, Središnji državni ured nastavlja s provedbom demografske mjere kojom se želi poduprijeti ostanak obitelji s djecom na tim područjima.

Stopa sudjelovanja u ranom i predškolskom odgoju i obrazovanju niska je, posebno kad je riječ o skupinama u nepovoljnom položaju. Stopa sudjelovanja djece do tri godine u formalnoj skrbi za djecu 2020., bila je samo 20,4 %, no njezino povećanje za 4,7 postotnih bodova u odnosu na 2019. bilo je drugo najveće povećanje u EU-u. Stopa sudjelovanja djece od tri godine do početka obveznog primarnog obrazovanja je 78,8 %, što je 0,6 postotnih bodova manje u odnosu na 2019.  te znatno ispod prosjeka EU-a od 93 % i cilja na razini EU-a od 96 %.[[3]](#footnote-4)

Kada je u pitanju prostorna dostupnost razlike su očite prema statusu i indeksu razvijenosti jedinica lokalne samouprave (dalje u tekstu: JLS). Gleda li se status JLS-a u rjeđe naseljenim, ruralnim i prometno izoliranim krajevima dostupnost je predškolskih programa otežana stoga što je fizička udaljenost dječjih vrtića velika te je prisutan manji broj ustanova. U razdoblju od 2012. do 2018. stopa upisa djece u dobi od tri godine do šest godina u vrtiće u Hrvatskoj povećala se za 7,9 postotnih bodova no postoji velika razlika u stopi obuhvaćenosti s obzirom na stupanj razvijenosti JLS-ova, pri čemu su stope upisa u najrazvijenijim JLS-ovima pet puta veće od onih u najslabije razvijenim.[[4]](#footnote-5)

Nizak udio djece predškolske dobi u formalnoj skrbi uzrokovan je prvenstveno slabom dostupnošću vrtića, osobito izvan urbanih područja, što pridonosi velikoj prostornoj nejednakosti u dostupnosti skrbi za djecu. Stoga je nužno raditi na daljnjem širenju mreže dječjih vrtića te razvoju priuštivih programa ranog i predškolskog odgoja i obrazovanja.

U *Priopćenju Državnog Zavoda za statistiku iz srpnja 2023. godine za početak pedagoške godine 2022./2023*.[[5]](#footnote-6) stoji da je u odnosu na prošlu pedagošku godinu, upisano **5.448 djece više** te da **75,7%** **djece** pohađa dječje vrtiće kojima je osnivač jedinica lokalne uprave i samouprave. Od ukupnog broja vrtićkih objekata kojih je **1.583**, registrirano je 384 samostalnih dječjih vrtića, tj. bez područnih odjela, 289 dječjih vrtića imalo je u svom sastavu područne odjele, a bilo je i 910 područnih odjela. Redovitim programom bilo je obuhvaćeno **147.888 djece**, programom predškole 8.487 djece i kraćim programom 4.149 djece.

U sustav ranog i predškolskog odgoja i obrazovanja od 2016. godine uloženo je oko 477,8 mil.€ uglavnom sredstava iz europskih fondova za 500 dječjih vrtića te je 2022. godine Nacionalnim programom oporavka i otpornosti za izgradnju, dogradnju, rekonstrukciju i opremanje predškolskih ustanova namijenjeno 161.921.826,30 €, čime se osiguralo dodatnih 22.500 mjesta u predškolskim ustanovama i podigao obuhvat djece u ranom i predškolskom odgoju i obrazovanju na 90%. U 2023. godini objavljen je i dodatni II. javni poziv u ukupnom iznosu od 51.022.570,00 €.

Posljedično, troškovi održavanja predškolske djelatnosti rastu, a posebice u većim sredinama kako je prethodno navedeno. Za gornja ulaganja troškovi poput uređenja okoliša te uređenje postojećih vanjskih terena nisu obuhvaćeni te je nužno jedinicama lokalne samouprave pomoći i u tom dijelu kroz objavu ovog Javnog poziva.

# DOSADAŠNJI PROGRAMI PODRŠKE POBOLJŠANJU MATERIJALNIH UVJETA U DJEČJIM VRTIĆIMA

U cilju demografske obnove potrebno je osigurati mjere i/ili usluge koje bi zadovoljile potrebe obitelji s djecom rane i predškolske dobi i kako bi se stvorili preduvjeti za njihov ostanak u zajednici. Cilj ove mjere je osigurati infrastrukturne i materijalne kapacitete za povećanje dostupnosti ranog i predškolskog odgoja i obrazovanja u Republici Hrvatskoj.

**Rezultati mjere (2018./2019.)**

* Kroz „Projekt ulaganja u objekte dječjih vrtića“ u 2018. i 2019., financirana je izgradnja i adaptacija dječjih vrtića s ciljem osiguranja institucijskog zbrinjavanja sve djece predškolske dobi na području JLS (gradova i općina).
* Potpisano je **250 ugovora** u RH o sufinanciranju projekata usmjerenih na poboljšanje materijalnih uvjeta u **311 objekata dječjih vrtića** (za 103 grada i 147 općina RH) za koje je u Državnom proračunu izdvojeno **ukupno 15.369.301,21 €**.
* Financijska sredstva su uložena u projektiranje, izgradnju/nastavak izgradnje ili nadogradnju objekata, sanaciju, rekonstrukciju, adaptaciju objekata ili dijela objekata, opremanje fiksnom opremom, uređenje okoliša, uređenje vanjskih terena te energetsku obnovu objekata dječjih vrtića.

**Rezultati mjere (2021.)**

* Poziv za prijavu projekata usmjerenih na poboljšanje materijalnih uvjeta u dječjim vrtićima, Središnji državni ured za demografiju i mlade (dalje u tekstu: Središnji državni ured) objavio je u veljači 2021. godine. Na Poziv se prijavilo ukupno **171 jedinica lokane samouprave i Grad Zagreb**. Pravo na sufinanciranje projekta ostvarile su **103** jedinice lokalne samouprave.
* Za sufinanciranje projekata izdvojeno je **4.313.491,27 €** sredstava iz Državnoga proračuna za **ukupno 98** objekata dječjih vrtića, od kojih se njih 76 nalazi u potpomognutim područjima. Mjerom su obuhvaćeni objekti dječjih vrtića u 20 županija Republike Hrvatske(26 gradova i 72 općine).
* Financijska sredstva su uložena u projektiranje, izgradnju/nastavak izgradnje ili nadogradnju objekata, sanaciju, rekonstrukciju, adaptaciju objekata ili dijela objekata, opremanje fiksnom opremom, uređenje okoliša, uređenje vanjskih terena te energetsku obnovu objekata dječjih vrtića.

**Rezultati mjere (2022.)**

* Na Poziv za prijavu projekata usmjerenih na poboljšanje materijalnih uvjeta u dječjim vrtićima u 2022. godini odazvalo se **174 jedinica lokalne samouprave**.
* Odlukom o raspodjeli financijskih sredstava, pravo na sufinanciranje ostvarilo je **96 jedinica lokalne samouprave** za objekte dječjih vrtića u potrebi uređenja vanjskih terena, igrališta i sportskih dvorana dječjih vrtića.
* Središnji državni ured za demografiju i mlade je u 2022. godini sufinancirao projekte u iznosu od **1.300.683,52 €** sredstava iz Državnog proračuna. Sufinancirane projektne aktivnosti odnose se na ukupno 82 objekta dječjih vrtića, od toga se njih 72 nalazi u potpomognutim područjima. Mjerom su obuhvaćeni objekti dječjih vrtića u 19 županija Republike Hrvatske (18 gradova i 64 općine).

**Rezultati  mjere (2023.)**

* Na Poziv za prijavu projekata usmjerenih na poboljšanje materijalnih uvjeta u dječjim vrtićima u 2023. godini odazvalo  se **175 jedinica lokalne samouprave**.
* Odlukom o raspodjeli financijskih sredstava, pravo na sufinanciranje ostvarilo je **126 jedinica lokalne samouprave** za objekte dječjih vrtića u potrebi opremanja igrališta dječjih vrtića fiksnom opremom, uređenja okoliša i postojećih vanjskih terena.
* Središnji državni ured za demografiju i mlade je u 2023. godini sufinancirao projekte u iznosu od **2.654.456,00 eura** sredstava iz Državnog proračuna. Sufinancirane projektne aktivnosti odnose se na ukupno 126 objekta dječjih vrtića, od toga se njih 74 nalazi u jedinicama lokalne samouprave razvrstane od I. do IV. skupine te 52 u jedinicama lokalne samouprave razvrstanim od V. do VIII. skupine po indeksu razvijenosti.

## CILJ PROGRAMA

Program podrške poboljšanju materijalnih uvjeta u dječjim vrtićima (dalje u tekstu: Program) osmišljen je kao odgovor na razvojne prioritete lokalne i područne razine i predstavlja podršku jačanju socijalne kohezije i održivog razvoja kroz opremanje fiksnom opremom i uređenje okoliša te uređenje postojećih vanjskih terena.

Cilj programa je provođenje poticajne demografske i obiteljske politike, kroz razvoj i unapređenje postojećih kapaciteta vanjskih terena i igrališta dječjih vrtića kako bi se omogućila raznolikost prostora za igru te pridonijelo poboljšanju sigurnosti djece u prostorijama objekta i izvan njega. Republika Hrvatska je pokazala izuzetan napredak prema ostvarivanju barcelonskih ciljeva, ali je i dalje znatno ispod razine Europske unije. Regionalizacija Hrvatske se očituje u rasprostranjenosti dječjih vrtića, zbog toga je jedan od ciljeva ovog programa smanjivanje regionalnih razlika u sustavu ranog i predškolskog odgoja i obrazovanja.

Sredstvima programa pomoći će se jedinicama lokalne samouprave, osnivačima dječjih vrtića, u provedbi projekta. Ulaganje u objekte dječjih vrtića pridonijet će poboljšanju materijalnih uvjeta kao i podizanju kvalitete pedagoških standarda te doprinijeti ublažavanju postojećih regionalnih nejednakosti.

## FINANCIRANJE

Sredstva za provedbu Programa osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu (Narodne novine, broj 149/23), aktivnost A934005 – Podrška pristupačnosti kulturnih, sportskih i socijalnih usluga.

Ukupan iznos sredstava osiguran za provedbu Programa iznosi **3.300.000,00 eura**.

* Za jedinice lokalne samouprave razvrstane od I. do IV. skupine po indeksu razvijenosti osiguran je iznos od **1.800.000,00 eura**.
* Za jedinice lokalne samouprave razvrstane od V. do VIII. skupine po indeksu razvijenosti osiguran je iznos od **1.500.000,00 eura**.

Središnji državni ured zadržava pravo nedodjeljivanja ukupnog iznosa predviđenih sredstava, kao i drugačijeg omjera raspodjele sredstava između I.-IV. i V.-VIII. skupine po indeksu razvijenosti.

## METODOLOGIJA

Provedba Programa odvija se kroz sustav odijeljenih uloga dionika u procesu. Priprema i provedba Programa je u nadležnosti Središnjeg državnog ureda za demografiju i mlade, Sektora za programe i projekte u području demografije i mladih. Procjena i odabir projekata u nadležnosti je Povjerenstva za procjenu i odabir projekata (u nastavku teksta: Povjerenstvo).

Prema prijedlogu Povjerenstva, Odluku o raspodijeli financijskih sredstava projekata donosi čelnik Središnjeg državnog ureda za demografiju i mlade.

## PODNOŠENJE PRIJAVE

Poziv se objavljuje na službenoj mrežnoj stanici Središnjeg državnog ureda: <https://demografijaimladi.gov.hr/javni-pozivi/javni-pozivi-iz-podrucja-predskolskog-odgoja-i-obrazovanja/5924> pod nazivom „Poziv za prijavu projekata usmjerenih na poboljšanje materijalnih uvjeta u dječjim vrtićima u 2024. godini“ (dalje u tekstu: Poziv) i otvoren je 30 kalendarskih dana od dana objave.

Prijavitelj podnosi prijavu na Poziv (dalje u tekstu: Prijava).

U Pozivu se određuju prihvatljivi prijavitelji, prihvatljivi objekti, prihvatljive aktivnosti te prihvatljivi iznosi sufinanciranja i postupak podnošenja prijave.

* 1. **Prihvatljivi prijavitelji**

Prihvatljivi prijavitelji su:

* jedinice lokalne samouprave i Grad Zagreb, osnivači dječjih vrtića, utvrđeni Planom mreže dječjih vrtića, donesenim temeljem odredbe članka 14. Zakona o predškolskom odgoju i obrazovanju (Narodne novine, broj: 10/97, 107/07, 94/13, 98/19, 57/22, 101/23 i 145/23). Prijavitelj mora biti vlasnik objekta u koji se ulaže ili mora imati sporazum/ugovor/odluku o pravu korištenja. Prijavitelj je dužan dostaviti pisanu suglasnost vlasnika nekretnine (u slučaju kada prijavitelj nije vlasnik) na sve zahvate koji će biti predviđeni Projektom.
* jedinice lokalne samouprave, vlasnici prostora u kojemu se odvija jedina djelatnost dječjeg vrtića na području te jedinice lokalne samouprave, koje ovim ulaganjem povećavaju vrijednost vlastite imovine jedinice lokalne samouprave.

### Prihvatljivi objekti

Prihvatljivi su objekti dječjih vrtića čiji su osnivači jedinice lokalne samouprave na kojima se provode prihvatljive aktivnosti u provedbenom razdoblju i objekti u vlasništvu jedinica lokalne samouprave u kojima se odvija jedina djelatnost dječjeg vrtića na području JLS-a. Projekt se u potpunosti provodi na teritoriju Republike Hrvatske.

Ukoliko se radi o novom objektu dječjeg vrtića koji će tek započeti s radom potrebno je, uz Prijavu, dostaviti Akt o osnivanju koji donosi osnivač sukladno odredbama Zakona o ustanovama (Narodne novine, broj: [76/1993](https://www.iusinfo.hr/zakonodavstvo/zakon-o-ustanovama-1), [29/1997](https://www.iusinfo.hr/zakonodavstvo/ispravak-zakona-o-ustanovama-1), [47/1999](https://www.iusinfo.hr/zakonodavstvo/ispravak-zakona-o-ustanovama), [35/2008](https://www.iusinfo.hr/zakonodavstvo/zakon-o-izmjenama-i-dopuni-zakona-o-ustanovama), [127/2019](https://www.iusinfo.hr/zakonodavstvo/zakon-o-izmjenama-i-dopunama-zakona-o-ustanovama), [151/2022](https://www.iusinfo.hr/zakonodavstvo/zakon-o-izmjenama-i-dopunama-zakona-o-ustanovama-1)) kao i Rješenje o početku obavljanja djelatnosti dječjeg vrtića koje donosi županijski odnosno Gradski ured Grada Zagreba nadležan za poslove odgoja i obrazovanja.

### Prihvatljive aktivnost

Prihvatljive aktivnosti su: opremanje igrališta dječjih vrtića fiksnom opremom, uređenje okoliša dječjih vrtića i uređenje postojećih vanjskih terena dječjih vrtića.

### Provedbeno razdoblje

Prihvatljivo razdoblje za provedbu aktivnosti je od 01. siječnja do 30. rujna 2024. godine.

### Broj prijava po prijavitelju

Jedan Prijavitelj podnosi jednu Prijavu u kojoj može tražiti sufinanciranje prihvatljivih aktivnosti **za jedan objekt dječjeg vrtića.**.

### Iznos sufinanciranja Središnjeg državnog ureda

Najviši udjel Središnjeg državnog ureda u sufinanciranju prihvatljivih aktivnosti na pojedinom objektu može biti do 90% prihvatljivih troškova nastalih u provedbenom razdoblju u skladu s Odlukom o razvrstavanju jedinica lokalne i područne (regionalne) samouprave prema stupnju razvijenosti, Narodne novine, broj 3/24).

Dodijeljena sredstva sufinanciranja mogu biti jednaka ili manja od traženih u prijavnom obrascu. Dodijeljeno sufinanciranje je najviši ukupni iznos sredstava kojim će Središnji državni ured sufinancirati Korisniku Projekt u 2024. godini, pri čemu postotak sufinanciranja Središnjeg državnog ureda ne može biti veći od traženog iznosa izraženog u postotku u Proračunu projekta i Prijavnom obrascu.

Neće se odobriti sufinanciranje aktivnosti čija je ukupna vrijednost na jednom objektu manja od 15.000,00 eura s PDV-om.

Najviši ukupni iznos sufinanciranja Središnjeg državnog ureda po Korisniku može iznositi **33.200,00 eura** s PDV-om.

## POSTUPCI DO DODJELE SREDSTAVA

### Zaprimanje, administrativna provjera i provjera prihvatljivosti

Po zaprimanju prijava obavlja se provjera administrativne usklađenosti i prihvatljivosti koja obuhvaća utvrđivanje kompletnosti i prihvatljivosti prijava s obzirom na propisane uvjete poziva.

Obradu prijava i ostale potrebne dokumentacije Središnji državni ured provodi u roku od 30 dana od dana završetka prijema i registracije prijava. U fazi obrade Središnji državni ured zadržava pravo zatražiti od Prijavitelja dodatna pojašnjenja i dopune.

### Ocjena kvalitete

Ocjena kvalitete prijava je u nadležnosti *Povjerenstva za procjenu i odabir projekata* (dalje u tekstu: Povjerenstvo). Povjerenstvo u postupku procijene dodjeljuje bodove svakom Prijavitelju na način utvrđen u Uputama za prijavitelje.

### Prijedlog za odabir

Nakon provedene procjene Prijava, Povjerenstvo sastavlja Listu zahtjeva za odabir, vodeći računa o raspoloživosti sredstava Programa. Projekt koji se predlaže za sufinanciranje dobiva naziv **Projekt ulaganja u objekt dječjeg vrtića** (dalje u tekstu: Projekt).

Na prijedlog Povjerenstva čelnik tijela donosi Odluku o raspodjeli financijskih sredstava odabranim projektima.

Dodijeljeno sufinanciranje je najviši ukupni iznos sredstava kojim će Središnji državni ured sufinancirati Prijavitelju Projekt u 2024. godini, pri čemu postotak sufinanciranja Središnjeg državnog ureda ne može biti veći od traženog iznosa izraženog u postotku u Proračunu projekta i Prijavnom obrascu, a niti veći od postotka predviđenog točkom 5.6. ovog Programa.

## UGOVARANJE, OBVEZE KORISNIKA I ZAŠTITNI MEHANIZMI

Nakon donošenja odluke o raspodjeli financijskih sredstava odabranim projektima Središnji državni ured s Korisnikom sklapa ugovor o sufinanciranju (u nastavku teksta: ugovor), u kojem će se utvrditi ukupni iznos sufinanciranja dodijeljen Korisniku za Projekt.

U skladu s ugovorom, Korisnik će izraditi Financijski plan projekta u kojem će se utvrditi udjel Korisnika u sufinanciranju u odnosu na njegovu ukupnu vrijednost i odobreni iznos sufinanciranja Projekta te sve ostale ključne obveze dionika.

Korisnik potpisom ugovora prihvaća sve uvjete provedbe Programa.

## PROVEDBA PROGRAMA

### Prihvatljivi troškovi

Prihvatljivi su troškovi nastali na Projektu u razdoblju od 01. siječnja do 30. rujna 2024. godine.

### Nabava

Korisnik provodi postupak nabave u skladu s važećim propisima iz područja javne nabave važećeg u trenutku pokretanja postupka nabave.

Nakon provedenog postupka javne nabave, Korisnik dostavlja Središnjem državnom uredu potpisanu i pečatom ovjerenu izjavu da su svi postupci javne nabave za Projekt provedeni sukladno važećimpropisima iz područja javne nabave.

### Nadzor i kontrola

Središnji državni ured vrši nadzor nad provedbom Projekta, a ako tako procijeni, može provoditi i ad hoc provjere. Korisnik je obvezan provoditi detaljni nadzor te osigurati stručni nadzor, u skladu s važećim propisima iz područja graditeljstva.

Korisnik je dužan omogućiti predstavnicima Središnjeg državnog ureda uvid u svu dokumentaciju vezanu uz provođenje Projekta kao i kontrolu Projekta na terenu.

### Završno izvješće

Po završetku projekta Korisnik je obvezan dostaviti Završno izvješće o provedenom Projektu i pravdati prihvatljive troškove, u skladu s uputama Središnjeg državnog ureda. Rok za dostavu Završnog izvješća definirati će se odredbama ugovora s Korisnikom.

Odgovornost za provedbu Projekta u cijelosti snosi Korisnik.

## PROMIDŽBA, EDUKACIJA, KOMUNIKACIJA I VIDLJIVOST

Središnji državni ured ima obvezu kontinuiranog educiranja i komuniciranja s Prijaviteljima i Korisnicima te izvještavanja svih dionika i javnosti o procesu provedbe mjere putem ovog Programa. Središnji državni ured također predlaže aktivnosti uz praćenje Programa i zastupljenost vidljivosti Programa u medijima.

Komunikacija s Korisnicima odvija se redovnom i elektroničkom poštom (e-mail: programi\_projekti@demografijaimladi.hr) te putem službene mrežne stranice Središnjeg državnog ureda. Korisnici su se dužni pravovremeno informirati o svim fazama provedbe ove mjere te Središnji državni ured ne snosi odgovornost za propuštene informacije.

## DONOŠENJE PROGRAMA

Čelnik tijela donosi Odluku o usvajanju Programa.

1. Analiza pristupačnosti, kvalitete, kapaciteta i financiranja sustava ranog i predškolskog odgoja i obrazovanja, Ministarstvo za demografiju, obitelj, mlade i socijalnu politiku, Zagreb, 2018. [↑](#footnote-ref-2)
2. Demografske mjere jedinica lokalne, područne (regionalne) samouprave u 2023. godini – Analiza stanja. Središnji državni ured za demografiju i mlade, Zagreb, 2023. [↑](#footnote-ref-3)
3. https://op.europa.eu/webpub/eac/education-and-training-monitor-2022/hr/country-reports/croatia.html [↑](#footnote-ref-4)
4. Kako do vrtića za sve? Mogućnosti financiranja sustava ranog i predškolskog odgoja i obrazovanja, Ured UNICEF-a za Hrvatsku, rujan 2020. [↑](#footnote-ref-5)
5. Priopćenje: Dječji vrtići i druge pravne osobe koje ostvaruju programe predškolskog odgoja - početak ped. g. 2022./2023., Državni zavod za statistiku, 14. srpnja 2023. [↑](#footnote-ref-6)